**د مالیې وزارت د سرپرست او نوماند وزیر ښاغلی عبدالهادي ارغندیوال**

ښاغلی عبدالهادي ارغندیوال په ۱۳۳۱ کال کې د کابل ولایت پغمان ولسوالۍ په ارغندۍ سیمه کې دې نړۍ ته سترګې وغړولې. نوموړی د کابل ښار غازي لېسه کې د خپلو منځنیو او ثانوي زده کړو تر بشپړولو وروسته د کانکور ازموینې له لارې د کابل پوهتنون اقتصاد پوهنځي ته بریالی او په ۱۳۵۵ کال کې یې له یادې څانګېد لیسانس په کچه سند تر لاسه کړ.

ښاغلي ارغندیوال د خپل کاري ژوند د پیل په درشل کې په ۱۳۵۶ کال کې د پلان وزارت د صنایعو د پلان جوړونې په برخه کې دنده پیل کړه. نوموړی د غوایي میاشتې اوومې نیټې له کمونیستي کوتاه وروسته په ۱۳۵۷ کال کې د نورو هېواداوالو په څېر له خپل ټاټوبي کډوال او د روسي ښکیلاک په وړاندې افغان جهاد له صفوفو سره یو ځای شو.

 ښاغلي ارغندیوال د خپلو ملي او مبارزاتي فعالیتونو تر څنګ د افغانستان اسلامي حزب د استازي په توګه د لوړو زده کړو تر لاسه کولو او همغږۍ په موخه د امریکا متحده ایالتونو ته سفر وکړ. په دغه موده نوموړي د مدیریت او د سیستمونو د تحلیل په نرم افزار(سافټ ویر) برخه ځانګړې زدکړې ترسره کړلې. ښاغلي ارغندیوال د جهاد ارزښت او په هیواد کې د برلاسو ستونزمنو شرائطو په وړاندې د خپل ملي او اسلامي رسالت په درک سره و نشو کړی چې د امریکې متحده ایالتونو کې خپلې لوړې زده کړې پای ته ورسوي، له همدې امله نوموړی په بیړنۍ توګه هیواد ته راستون او د حزب اسلامي د استازي او د مجاهدینو د موقت حکومت د نړیوالو اړیکو مسئولیت یې په غاړه واخیست.

ښاغلي ارغندیوال د کمونیستي رژیم له ماتې وړاندې د اسلامي حزب د مالي برخې مسئولیت په غاړه درلود او د مجاهدینو دولت له جوړیدو وروسته کابل ته را ستون او د طالبانو لاس ته د کابل لویدلو تر مهاله، د شهید استاد برهان الدین رباني په مشرۍ د افغانستان اسلامي دولت د مالیې وزیر په توګه دنده تر سره کړې ده.

د طالبانو ژریم له نسکوریدو وروسته په ۱۳۸۵ کال کې ښاغلي ارغندیوال د ولسي او قومي چارو په برخه کې د پخواني ولسمشر ښاغلي حامد کرزي د سلاکار په توګه خدمت کړی او په ۱۳۸۸ کال کې له ولسې جرګې د باور رایې تر اخیستلو وروسته د ښاغلي کرزي په کابینه کې د اقتصاد وزیر په توګه دنده تر سره کړې ده.

ښاغلی ارغندیوال د ۱۳۹۹ کال حمل د میاشتې په ۱۲ مه نیټه د ولسمشرۍ عالي مقام د حکم له مخې د مالیې وزارت نوماند وزیر او سرپرست په توګه وګمارل شو. نوموړی په پښتو، دري او انګلیسي ژبو پوره تسلط لري او په عربي او اردو ژبو نسبي خبرې کولی شي